b"\n_START_ARTICLE_\nLexicografia\n_START_PARAGRAPH_\nLa lexicografia \xc3\xa9s la mat\xc3\xa8ria de la ling\xc3\xbc\xc3\xadstica aplicada que s'ocupa de la confecci\xc3\xb3 de diccionaris i altres repertoris l\xc3\xa8xics. Est\xc3\xa0 relacionada amb la codificaci\xc3\xb3 de l'\xc3\xbas, especialment en termes de vocabulari, en llibres de refer\xc3\xa8ncia. La lexicografia est\xc3\xa0 relacionada amb l'activitat pr\xc3\xb2pia de la lexicologia, de descriure alguns o tots els mots d'una o de m\xc3\xa9s d'una llengua, especialment des del punt de vista del significat. Al costat de l'activitat pr\xc3\xa0ctica de la producci\xc3\xb3 de diccionaris (lexicografia pr\xc3\xa0ctica) hi ha una activitat cient\xc3\xadfica sobre els diccionaris i tot el que els envolta feta des del punt de vista ling\xc3\xbc\xc3\xadstic (lexicografia te\xc3\xb2rica o metalexicografia).\n_START_SECTION_\nEvoluci\xc3\xb3 hist\xc3\xb2rica\n_START_PARAGRAPH_\nDurant un llarg per\xc3\xadode l\xe2\x80\x99inter\xc3\xa8s per l\xe2\x80\x99aspecte l\xc3\xa8xic de la llengua s\xe2\x80\x99ha fonamentat en raons utilit\xc3\xa0ries. Durant l\xe2\x80\x99edat mitjana es desenvolupen els glossaris amb la finalitat d\xe2\x80\x99aclarir el sentit dels mots obscurs dels textos; al Renaixement sorgeixen els vocabularis biling\xc3\xbces que relacionen les lleng\xc3\xbces vulgars amb el llat\xc3\xad, destinats fonamentalment a la comprensi\xc3\xb3 dels textos cl\xc3\xa0ssics, i tamb\xc3\xa9 els que relacionen les lleng\xc3\xbces vulgars entre elles; a partir dels segles XVII i XVIII es consolida la lexicografia monoling\xc3\xbce amb la finalitat de fixar les lleng\xc3\xbces nacionals. Tamb\xc3\xa9 es desenvolupa durant aquest per\xc3\xadode l'activitat enciclop\xc3\xa8dica. El segle XIX, sota la influ\xc3\xa8ncia de la ling\xc3\xbc\xc3\xadstica hist\xc3\xb2rica i comparativa, es caracteritza per la introducci\xc3\xb3 en els diccionaris de l'inter\xc3\xa8s per l'origen i l'evoluci\xc3\xb3 del vocabulari (i apareixen elsprimers diccionaris etimol\xc3\xb2gics i de plantejament historicista).  _NEWLINE_Fins a mitjan segle XX, la lexicografia es caracteritza pel fer de ser una activitat merament pr\xc3\xa0ctica. Ni els mateixos autors que redactaven els diccionaris ni el p\xc3\xbablic receptor van exercir cap tipus d'activitat cr\xc3\xadtica sobre les obres mateixes ni sobre els m\xc3\xa8todes utilitzats. Com a conseq\xc3\xbc\xc3\xa8ncia d'aquestes actituds, abans del segle XX no es troben estudis espec\xc3\xadfics sobre la naturalesa dels diccionaris ni sobre les caracter\xc3\xadstiques del m\xc3\xa8tode lexicogr\xc3\xa0fic. L'inter\xc3\xa8s de tipus te\xc3\xb2ric pels diccionaris ha sorgit m\xc3\xa9s recentment."